Document ID: 32012D0066

VYKONÁVACIE ROZHODNUTIE KOMISIE
z 2. februára 2012
o uznaní Poľského registra plavidiel (Polski Rejestr Statków S.A.) za klasifikačnú spoločnosť pre plavidlá vnútrozemskej plavby
[oznámené pod číslom K(2012) 431]
(Text s významom pre EHP)
(2012/66/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2006/87/ES z 12. decembra 2006, ktorou sa stanovujú technické požiadavky na plavidlá vnútrozemskej plavby a ktorou sa zrušuje smernica Rady 82/714/EHS (1), a najmä na jej článok 10 ods. 1 a časť II prílohy VII,
po porade s výborom uvedeným v článku 7 smernice Rady 91/672/EHS zo 16. decembra 1991 o vzájomnom uznávaní kapitánskych osvedčení pre prepravu tovaru a cestujúcich vnútrozemskou vodnou dopravou (2), vydávaných jednotlivými štátmi,
keďže:
(1)
Listom z 3. júla 2008 predložilo Poľsko Komisii žiadosť o uznanie Polski Rejestr Statków S.A. (ďalej len „PRS“) za klasifikačnú spoločnosť v zmysle smernice. PRS má ústredie v Poľsku.
(2)
Poľsko predložilo spolu so žiadosťou aj informácie a dokumentáciu potrebné na overenie toho, či sú kritériá na uznanie splnené.
(3)
Na spoločnom zasadnutí odborníkov z členských štátov Európskej únie a Ústrednej komisie pre plavbu na Rýne (Central Commission for Navigation on the Rhine, ďalej len „CCNR“) sa v apríli 2009 zorganizovalo vypočutie týkajúce sa technických požiadaviek pre plavidlá vnútrozemskej plavby, na ktorom poľský orgán a PRS o veci referovali.
(4)
So sekretariátom CCNR sa konzultovalo, ako sa uvádza v časti II ods. 4 prílohy VII k smernici 2006/87/ES.
(5)
Komisia posúdila, ako PRS spĺňa kritériá uvedené v časti I prílohy VII k smernici 2006/87/ES, a dospela k názoru, že PRS ich spĺňa,
PRIJALA TOTO ROZHODNUTIE:
Článok 1
Klasifikačná spoločnosť PRS sa uznáva podľa článku 10 smernice 2006/87/ES.
Článok 2
Toto rozhodnutie je určené členskému štátu (členským štátom), ktorý má (ktoré majú) vnútrozemské vodné cesty uvedené v článku 1 ods. 1 smernice 2006/87/ES, a Poľskému registru plavidiel (Polski Rejestr Statków), al. gen. J. Hallera 126, 80-416 Gdańsk, Poľsko.
V Bruseli 2. februára 2012

Labels: 7
8
18
4